b'\n_START_ARTICLE_\nCheryl Miller\n_START_SECTION_\nPelaajana\n_START_PARAGRAPH_\n187-senttinen Miller pelasi loisteliaan uran University of Southern Californiassa (USC) tehden urallaan muun muassa USC:n enn\xc3\xa4tykset 3018 pistett\xc3\xa4 ja ottaen 1534 levypalloa. Naismith College Player of the Year -tittelin h\xc3\xa4n saavutti kolme kertaa per\xc3\xa4kk\xc3\xa4in vuosina 1984\xe2\x80\x931986 ja Wade Trophyn (vuoden pelaaja) kerran._NEWLINE_Miller toimi Los Angelesin olympialaisissa 1984 kultaa voittaneen joukkueen kapteenina ja oli mukana voittamassa kultaa Pan-Amerikan kisoissa Caracasissa vuonna 1983 ja Hyv\xc3\xa4ntahdon kisoissa Moskovassa vuonna 1986.\n_START_SECTION_\nYliopiston j\xc3\xa4lkeen\n_START_PARAGRAPH_\nValmistuttuaan USC:st\xc3\xa4 Miller varattiin useisiin ammattilaissarjoihin mukaan lukien miesten United States Basketball League. Miller k\xc3\xa4rsi kuitenkin 1980-loppupuolella nilkkavammoista, jotka estiv\xc3\xa4t uran jatkamisen. Vuosina 1986\xe2\x80\x931991 Miller oli USC:ssa apuvalmentajana ja television urheilukommentaattorina._NEWLINE_Kahtena kautena vuosina 1993\xe2\x80\x931995 Miller oli USC:n p\xc3\xa4\xc3\xa4valmentajana. H\xc3\xa4nen joukkueensa selvisi NCAA-turnaukseen molemmilla kausilla ja alueelliseen finaaliin kerran. Sen j\xc3\xa4lkeen Miller valmensi nelj\xc3\xa4 kautta WNBA:n Phoenix Mercurya ja oli samalla joukkueen managerina. Phoenix Mercury selvisi vuonna 1998 WNBA:n loppuotteluun, jossa se h\xc3\xa4visi Houston Cometsille. Miller erosi teht\xc3\xa4v\xc3\xa4st\xc3\xa4\xc3\xa4n vuonna 2000. H\xc3\xa4n asuu nykyisin Arizonassa._NEWLINE_Miller on NBA-t\xc3\xa4hti Reggie Millerin ja Major League Baseball -pelaaja Darrell Millerin sisko. Sports Illustrated valitsi Millerin vuonna 2000 1900-luvun 15. parhaaksi naisurheilijaksi. Vuonna 1986 sama lehti luonnehti Milleria kansakunnan parhaaksi koripalloilijaksi my\xc3\xb6s miehet huomioiden.'